Mărturisesc că aveam despre Muntenegru același soi de prejudecată pe care îl afișează și occidentul civilizat faţă de România: “Asta e o ţară? Unde e? Sunt oraşe şi acolo, au maşini?!”

După ce mi-am depăşit limitele intelectuale, punând mâna pe mouse şi scuturând internetul de informaţii, am decis că Muntenegru trebuie să fie o destinaţie pentru vacanţa mea de vară spre toamnă. Şi nu am regretat.

Cifre:

– 2395 km parcurşi cu autoturismul (Dacia Logan 2014, Diesel) pe ruta Călăraşi – Bucureşti – Craiova – Calafat – (Bulgaria – Vidin) – (Serbia – Zajecar – Paracin – Kraljevo – Uzice – Prejipolje) – (Muntenegru – Pljevlja – Zabljak – Niksic – Grahovo – Morinj – Kotor – Budva – Petrovac – Virpazar – Podgorica – Kolasin – Biogradska Gora – Mojkovac – Zaton – Rozaje – (Serbia – Bregovi – Novi Pazar – Raska – Kraljevo – Krusevac – Paracin – Zajecar – (Bulgaria – Vidin) – Calafat – Craiova – Caracal – Alexandria – Bucureşti – Călăraşi). Pfffff… Mult.

– 108 litri motorină consumaţi. Da, adică un consum de 4,5 litri/100 km. Buuuun.

– 1,09 euro/litru motorină în staţiile EKO din Muntenegru

– 4,95 lei/litru motorină staţiile Petrom România

– 208 euro cheltuieli cazare 6 nopţi, 2 în Bulgaria – Vidin, restul de patru nopţi în Muntenegru, la Pljevlja, Morinj, Petrovac şi Mojkovac.

– 7 euro o friptură de vită la vreo 250 grame, cu garnitură de cartofi prăjiţi şi legume

– 20 euro/ porţie fructe de mare (calamari, caracatiţă, creveţi, etc).

– 35 euro/ platou pt 2 persoane cu peşte, fructe de mare, orez, cartofi

– 1,5 – 3 euro/bere la restaurant, preţul fiind influenţat în funcţie de poziţionare la mare

Mi-a plăcut în Muntenegru:

– Munţii şi pădurile printre care se strecurau şoselele



– Lacul din Parcul Naţional Durmitor – Crno Jezero



– Mănăstirea de lângă Niksic



– Slanko Jezero (un lac imens, superb văzut de la înălţime)



– Cina pe malul mării în Golful Kotor, localitatea Morinj



– Peisajul de la balconul vilei unde am stat în Morinj. Vedere la golf, cu palmier inclus.



– Prânzul în Budvar, pe malul Adriaticii



– Cetatea din Kotor, care te lasă să vezi minunăţia golfului de suuuuus de tot, dacă urci 1000 şi ceva de scări 😛



– Cina într-un golfuleţ la Marea Adriatică în Petrovac



– Parcul Naţional “Biogradska Gora” unde am făcut turul unui lac, prin pădure, cu umbrela pentru că o ploaie mă ispitea să facem cale întoarsă. E de văzut OBLIGATORIU.



– Berea Niksicko. Mai ales că era legal să bei două beri şi să conduci 😛



Nu mi-a plăcut în Muntenegru:

– limitele de viteză: 40-50 Km/h în localitate şi multe zone din afara localităţii şi 80 km/h în afara localităţii (soţia zice că pe ea nu o deranjează)

– muntenegrenii circulă cu viteze foarte mici (ex: 70 Km/h în afara localităţii, unde limita era oricum 80 km/h

– poliţistul care m-a “făcut” de 20 de euro după ce a inventat o depăşire a vitezei regulamentare. Mi-am meritat-o, dar atunci chiar NU a fost cazul.

– ospătarii şi recepţionerii care cunosc limba engleză de bază sunt extrem de rari

– destul de multe maşini vechiuţe în trafic, scoteau nişte gazeeeeeee